ROZHODNUTIE KOMISIE
z 21. februára 2006,
ktorým sa mení a dopĺňa rozhodnutie 93/52/EHS, pokiaľ ide o vyhlásenie, že Poľsko a niektoré provincie alebo regióny v Taliansku sú bez výskytu brucelózy (B. melitensis), a rozhodnutie 2003/467/ES, pokiaľ ide o vyhlásenie, že niektoré provincie alebo regióny v Taliansku sú bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy
[oznámené pod číslom K(2006) 490]
(Text s významom pre EHP)
(2006/169/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitolu I ods. 4, prílohu A kapitolu II ods. 7 a prílohu D kapitolu I časť E,
so zreteľom na smernicu Rady 91/68/EHS z 28. januára 1991 o veterinárnych podmienkach upravujúcich obchod s ovcami a s kozami vo vnútri Spoločenstva (2), a najmä na jej prílohu A kapitolu 1 časť II,
keďže:
(1)
V rozhodnutí Komisie 93/52/EHS z 21. decembra 1992, ktorým sa zaznamenáva dosiahnutie súladu niektorých členských štátov alebo oblastí s požiadavkami vzťahujúcimi sa na brucelózu (B. melitensis) a priznáva sa im štatút úradne uznaného členského štátu alebo oblasti bez výskytu tejto choroby (3), sa uvádza zoznam oblastí členských štátov, ktoré sú úradne uznané ako oblasti bez výskytu brucelózy (B. melitensis) v súlade so smernicou 91/68/EHS.
(2)
Poľsko predložilo Komisii dokumentáciu týkajúcu sa celého svojho územia, v ktorej sa preukazuje súlad s podmienkami ustanovenými v prílohe A kapitole 1 ods. II bode 1 písm. b) k smernici 91/68/EHS. Okrem toho sa Poľsko zaviazalo splniť niektoré ďalšie podmienky ustanovené v smernici 91/68/EHS týkajúce sa náhodných kontrol vykonávaných po uznaní Poľska za oblasť bez výskytu brucelózy.
(3)
Poľsko by sa preto malo úradne uznať za oblasť bez výskytu brucelózy (B. melitensis), pokiaľ ide o hospodárstva chovajúce ovce a kozy.
(4)
V regióne Friuli Venezia Giulia, v provincii Savona v regióne Liguria, v provincii Isernia v regióne Molise a v provincii Pescara v regióne Abruzzo je minimálne 99,8 % hospodárstiev chovajúcich ovce a kozy úradne uznaných za hospodárstva bez výskytu brucelózy. Okrem toho sa tieto provincie a regióny zaviazali splniť niektoré ďalšie podmienky ustanovené v smernici 91/68/EHS týkajúce sa náhodných kontrol vykonávaných po ich uznaní za oblasti bez výskytu brucelózy.
(5)
Región Friuli Venezia Giulia, provincia Savona v regióne Liguria, provincia Isernia v regióne Molise a provincia Pescara v regióne Abruzzo by sa preto mali úradne uznať za oblasti bez výskytu brucelózy (B. melitensis), pokiaľ ide o hospodárstva chovajúce ovce a kozy.
(6)
V smernici 64/432/EHS sa ustanovuje, že členské štáty, ich časti alebo regióny možno vyhlásiť za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy, pokiaľ ide o stáda hovädzieho dobytka podliehajúce súladu s určitými podmienkami stanovenými v tejto smernici.
(7)
Zoznamy regiónov v členských štátoch, ktoré sú vyhlásené za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy sú ustanovené v rozhodnutí Komisie 2003/467/ES z 23. júna 2003, ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (4).
(8)
Taliansko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o provinciu Pescara v regióne Abruzzo, aby sa táto provincia mohla úradne vyhlásiť za oblasť bez výskytu tuberkulózy v stádach hovädzieho dobytka.
(9)
Taliansko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o provincie Pistoia a Siena v regióne Toscana, provinciu Rieti v regióne Lazio, provinciu Milano v regióne Lombardia, provincie Imperia a Savona v regióne Liguria, provinciu Pescara v regióne Abruzzo a región Friuli Venezia Giulia, aby sa tieto provincie a regióny mohli úradne vyhlásiť za oblasti bez výskytu brucelózy v stádach hovädzieho dobytka.
(10)
Taliansko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o provincie Pesaro, Ancona a Macerata v regióne Marche, provincie Rieti a Frosinone v regióne Lazio, provinciu Imperia v regióne Liguria, provinciu Pescara v regióne Abruzzo a región Friuli Venezia Giulia, aby sa tieto provincie a regióny mohli úradne vyhlásiť za oblasti bez výskytu enzootickej bovinnej leukózy v stádach hovädzieho dobytka.
(11)
Po prehodnotení dokumentácie predloženej Talianskom by sa preto tieto provincie a regióny mali uznať za oblasti bez výskytu tuberkulózy hovädzieho dobytka, brucelózy hovädzieho dobytka a enzootickej bovinnej leukózy v uvedenom poradí.
(12)
Rozhodnutia 93/52/EHS a 2003/467/ES by sa preto mali zodpovedajúcim spôsobom zmeniť a doplniť.
(13)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I a II k rozhodnutiu 93/52/EHS sa menia a dopĺňajú v súlade s prílohou I k tomuto rozhodnutiu.
Článok 2
Prílohy I, II a III k rozhodnutiu 2003/467/ES sa menia a dopĺňajú v súlade s prílohou II k tomuto rozhodnutiu.
Článok 3
Toto rozhodnutie je určené členským štátom.
V Bruseli 21. februára 2006